Previsions en matèria de contractació
Suspensió de l'execució de determinats contractes de centres educatius i edificis, instal·lacions i equipaments públics de Catalunya
Habilitació a les entitats locals de Catalunya
Manteniment de llocs de treball afectats
Suspensió dels contractes d'obra i serveis o assistències vinculats contractats per l'Administració de la Generalitat o el seu sector públic
Centre de Telecomunicacions i Tecnologies de la Informació de la Generalitat de Catalunya
Modificació del Decret 203/2015, de 15 de setembre, pel qual es crea la Xarxa de Vigilància Epidemiològica i es regulen els sistemes de notificació de malalties de declaració obligatòria i brots epidèmics.
Gestió dels residus sanitaris de risc procedents de l'activitat assistencial en pacients diagnosticats o sospitosos de patir el Covid19
Declaració d'interès públic i compatibilitat del desenvolupament, per part del personal sanitari del sistema públic, d'altres activitats públiques sanitàries
Previsions en matèria de transparència
Previsions en matèria de transport públic
Previsions en matèria tributària
Suspensió dels terminis de presentació i ingrés de tributs
Compensació de pèrdues per al treball autònom a Catalunya
Habilitar els consellers i conselleres del Govern, presidents i presidentes i directors i directores d'organismes i entitats del sector públic per a la suspensió de l'execució d'altres contractes.
Mitjançant el Decret llei 6/2020 de 12 de març, de mesures urgents en matèria assistencial, pressupostària, financera, fiscal i de contractació pública, per tal de pal·liar els efectes de la pandèmia generada pel coronavirus CoVid-19, es van acordar pel Govern de la Generalitat un seguit d'actuacions per tal de lluitar contra els efectes econòmics produïts i que es poguessin produir com a conseqüència de la pandèmia.
Posteriorment, el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel Covid-19, ha declarat el referit estat d'alarma, que permet, d'acord amb el seu contingut i respecte de les competències de la Generalitat de Catalunya, adoptar un seguit de mesures de caràcter indirecte que complementin les adoptades pel Decret llei 6/2020, de 12 de març.
És per això, que aquest Decret llei, d'acord i en el març del Reial decret 463/2020, de 14 de març, conté determinades previsions en matèria de contractació publica, transport, gestió tributària, tractament de residus hospitalaris i transparència.
En relació amb la contractació pública, tot i la suspensió dels tràmits administratius en els termes del Reial decret 463/2020, de 14 de març, es fa necessari adoptar determinades mesures en relació amb el compliment de determinats contractes actualment vigents en sectors d'activitat molt afectats per la situació generada.
En concret, en matèria de neteja, transport escolar, centres especials d'ensenyament i vigilància així com en relació amb aquells que afecten al control de les obres que han estat licitades per l'Administració de la Generalitat de Catalunya.
Igualment, es preveu la possibilitat d'implementar meses de contractació que es reuneixin sense l'assistència presencial, tot respectant la publicitat i, per tant, la transparència exigible per la normativa de la llei de contractes del sector públic.
Igualment i en virtut de les competències que té la Generalitat de Catalunya en relació amb els ens locals, s'autoritza, en determinats supòsits, a emprar la tramitació d'emergència que portin a terme els esmentats ens territorials.
Finalment, també en matèria de contractació s'autoritza el Centre de Telecomunicacions i Tecnologies de la Informació de la Generalitat de Catalunya a emprar els procediments d'emergència en un seguit de serveis i subministraments de caràcter essencial.
En relació amb el transport públic, es preveu la necessitat de valorar l'impacte que la disminució dels ingressos tarifaris han de tenir en el sistema de transport i les obligacions de quantificació que corresponen en aquest sentit als operadors, prestataris del servei de transport públic afectat.
En l'àmbit de matèria tributària i en la línia prevista amb caràcter general pel Reial decret 463/2020, de 14 de març, es fa respecte a tributs propis una previsió semblant a la prevista amb caràcter general respecte del sistema tributari i això per garantir el principi de seguretat jurídica.
En l'àmbit de transparència i per tal de garantir el dret d'accés a la informació pública dels ciutadans fent-lo compatible amb la situació de l'estat d'alarma, es preveu que les sol·licituds d'accés a la informació publica únicament es podran presentar pels mitjans electrònics habilitats.
Igualment, atesa la situació d'alarma es fa necessari regular amb urgència el règim jurídic dels residus sanitaris fent modificacions puntuals i temporals en la normativa que els regula actualment, als efectes de garantir adequadament el seu tractament i la no afectació a la població, així com regular de forma transitòria determinants supòsits de compatibilitat en relació amb el personal sanitari, el que es objecte de regulació en la disposició transitòria.
En l'àmbit dels ajuts es preveu sota determinades condicions un ajut màxim de dos mil euros els treballadors autònoms per tal de pal·liar l'efecte en l'esmentat sector de la pandèmia amb la consegüent reducció en l'activitat econòmica.
Finalment, s'estableixen en sengles disposicions addicionals un seguit d'habilitacions per tal de implementar les mesures a què es refereixen tant el propi Decret llei como les que se'n deriven del Reial decret 463/2020, de 14 de març, així com, atès que en casos de força major o per preservar valors superiors, s'ha de fer possible que les sessions dels òrgans col·legiats de les administracions locals de Catalunya i dels òrgans d'assistència i suport es puguin celebrar a distància, amb subjecció, en tot cas, a estrictes regles que garanteixin l'exercici de les funcions que els corresponen, això, atesa la situació de pandèmia que ha estat declarada per l'Organització Mundial de la Salut en relació amb el coronavirus causant del COVID-19, obliga, com a situació de necessitat extraordinària i urgent, a introduir una regulació que permeti que les reunions dels òrgans col·legiats de les administracions locals es puguin celebrar a distància, en situacions excepcionals que, preservant la no posada en risc de la salut de les persones, permetin que els òrgans de govern i de suport i assistència dels municipis que li són propis puguin funcionar ordinàriament.
En el present supòsit, el caràcter extraordinari i excepcional de la situació deriva de la declaració de l'estat d'alarma provocada per la situació sanitària que requereix l'adopció amb urgència de mesures que pal·liïn, en la mesura del possible, la situació creada i que no poden ajornar-se fins i tot mitjançant la utilització de mitjans legislatius d'urgència a un moment posterior.
Atesa la situació plantejada i, d'acord amb article 38 de la Llei 13/2008, del 5 de novembre, de la presidència de la Generalitat i del Govern, el Govern, pot dictar disposicions legislatives provisionals, sota la forma de decret llei, en els termes de l'article 64 de l'Estatut d'autonomia de Catalunya.
La norma del decret llei és un recurs extraordinari del Govern i, per tant, se n'ha de fer un ús prudent i limitat a les situacions que realment mereixen la consideració d'urgents i convenients.
Aquest Decret llei conté 6 capítols, 15 articles, tres disposicions addicionals i dos disposicions finals.
A proposta del vicepresident del Govern i conseller d'Economia i Hisenda i amb la deliberació prèvia del Govern,
1.1 Atès que el tancament dels centres educatius de Catalunya, establert a partir del 13 de març de 2020, comporta la impossibilitat d'executar les prestacions de determinats contractes de prestació successiva subscrits pels òrgans de contractació competents del Departament d'Educació, dels consells comarcals i de les entitats locals, es declara la suspensió de l'execució dels contractes dels centres educatius que tinguin algun dels objectes següents: contractes de neteja, monitoratge o anàlegs, gestió d'unitats d'escolarització compartida, traducció de llenguatge de signes i transport escolar de les llars d'infants, escoles d'educació infantil i primària, instituts d'ESO, batxillerat i formació professional, escoles d'art i disseny, escoles d'adults, escoles oficials d'idiomes, centres d'educació especial, escoles de música, escoles de dansa, conservatoris, centres de títols propis, i centres d'ensenyaments artístics superiors.
Aquesta suspensió tindrà efectes en tot cas a partir del dia 14 de març i fins que s'acordi l'aixecament del tancament dels centres escolars.
1.2 Atès que en el marc de les mesures per fer front a la pandèmia del COVID-19, la Instrucció de la Secretaria d'Administració i Funció Pública, 3/2020 de 13 de març, sobre mesures preventives, de protecció i organitzatives d'aplicació al personal al servei de l'Administració de la Generalitat de Catalunya amb motiu del coronavirus SARS-CoV-2, els departaments de la Generalitat i el sector públic han establert plans de contingència per restringir la prestació presencial de serveis als serveis bàsics o estratègics i atès que aquestes mesures comporten la impossibilitat de prestació de determinats contractes de prestació successiva vinculats a edificis, instal·lacions i equipaments públics, com els de neteja, seguretat i vigilància, manteniment, consergeria, jardineria o altres, així com en els contractes de centres i establiments competència del Departament de Treball, Afers Socials i Famílies, l'administració o entitat contractant podrà declarar la suspensió d'aquests contractes des del moment en què resulti impossible la seva execució mitjançant l'aixecament de l'acta corresponent o a instància del contractista.
Si a causa de les mesures adoptades es produeix una reducció de les prestacions objecte del contracte, l'òrgan de contractació podrà determinar les prestacions que es continuen realitzant, i si aprecia la conveniència de suspendre les prestacions per raons de salut pública i minimització de risc dels treballadors, n'acordarà la suspensió total.
1.3 La suspensió dels contractes previstos en els apartats anteriors comportarà en tots els casos l'abonament al contractista, per part de l'Administració o entitat contractant, dels danys i perjudicis efectivament soferts per aquest durant el període de suspensió, d'acord amb el que estableix l'article 34.1 del Reial decret llei 8/2020.
En els contractes de neteja i de seguretat i vigilància s'aplicarà el règim d'indemnitzacions previst a l'article 208 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, tenint en compte igualment tots els danys i perjudicis efectivament soferts i les despeses acreditades.
1.4 Per tal de garantir el manteniment dels llocs de treball adscrits als contractes esmentats i amb l'objectiu de no afectar, amb caràcter general, l'activitat econòmica i l'estabilitat dels llocs de treball, per resolució del conseller o consellera d'Educació en els contractes de l'apartat 1, del conseller o consellera competent per raó de la matèria o de l'òrgan competent en la resta de casos, es garanteix la continuïtat en el pagament dels contractes que queden suspesos des de la data de la seva suspensió i amb la mateixa periodicitat que per a cada contracte s'estableixi en els corresponents plecs o documents contractuals, en concepte de bestreta a compte del pagament dels danys i perjudicis en els termes de l'apartat 3, i produint-se la regularització definitiva dels pagaments, si escau, a la finalització del període de suspensió.
1.5 Quan les necessitats concretes dels edificis, instal·lacions i equipaments públics els contractes dels quals haguessin quedat suspesos d'acord amb aquest article, requereixin l'execució d'actuacions puntuals de les prestacions suspeses, els contractistes estaran obligats a atendre els requeriments de l'Administració o entitat del sector públic contractant i garantir la prestació del servei requerit.
1.6 Els contractes de concessió de serveis, com menjadors escolars i altres afectats pel tancament dels centres escolars, queden subjectes al règim establert a l'article 34.4 del Reial decret llei 8/2020, de 17 de març, pel que fa a la suspensió i al pagament de les indemnitzacions corresponents.
A sol·licitud del contractista i per resolució del conseller o consellera d'Educació s'establiran les mesures necessàries per al reequilibri econòmic d'aquests contractes.
De conformitat amb les mesures de prevenció i de contingència requerides davant la situació actual, les meses de contractació que es convoquin durant aquest període per a l'obertura d'ofertes econòmiques i/o d'altres criteris avaluables automàticament a través de l'eina del Sobre Digital 2.0, en aquells procediments de contractació promoguts pels diversos departaments de l'Administració de la Generalitat de Catalunya i el seu sector públic, així com pels ens locals, podran desenvolupar-se sense l'assistència presencial dels membres de les meses i la resta de persones interessades.
D'acord amb el que estableix l'article 157.4 de la Llei 9/2017, de 8 de novembre, de contractes del sector públic, si bé l'eina del Sobre Digital 2.0 ofereix les garanties de transparència i publicitat exigibles en el marc de la contractació pública, és recomanable que en aquestes obertures s'utilitzi qualsevol dels mitjans electrònics existents que assegurin el seguiment telemàtic en directe per part de la resta de membres de la mesa de contractació i les persones interessades. efectes Amb aquest objectiu, l'òrgan de contractació haurà de proporcionar un enllaç que permeti fer aquest seguiment.
En el cas excepcional n què no es pugui garantir el seguiment telemàtic en directe per part dels membres de la mesa i les terceres persones interessades en el procediment de licitació, s'ha de certificar que l'obertura de les proposicions econòmiques i/o d'altres criteris avaluables automàticament, s'ha realitzat amb totes les garanties i, en qualsevol cas, es notificarà als interessats l'acta de la sessió, al més aviat possible.
5.1 L'adopció de qualsevol tipus de mesura directa o indirecta per part dels òrgans de l'Administració de la Generalitat de Catalunya, entitats públiques adscrites, vinculades o dependents i de les entitats locals situades dins l'àmbit territorial de Catalunya per fer front al COVID-19 justificarà la necessitat d'actuar de manera immediata, a l'empara del que preveu l'article 120 de la Llei 9/2017, de 8 de novembre, de contractes de sector públic..
5.2 D'acord amb la previsió establerta en el paràgraf anterior, a tots els contractes que hagin de celebrar-se per l'Administració de la Generalitat de Catalunya, entitats adscrites, vinculades o dependents del seu sector públic i les entitats locals situades a l'àmbit territorial de Catalunya, per atendre les necessitats derivades de la protecció de les persones i altres mesures adoptades pel Govern o pels diferents departaments per fer front al COVID-19, els resultarà d'aplicació la tramitació d'emergència.
6.1 En el marc del que estableix el Reial decret llei 8/2020, de 17 de març, la suspensió o ampliació de termini dels contractes d'obra afectats per l'entrada en vigor d'aquest que hagin estat contractats per l'Administració de la Generalitat de Catalunya o per les seves entitats del sector públic, llevat dels que hagin estat declarats d'emergència o que hagin estat considerats bàsics o estratègics per l'òrgan de contractació, queden subjectes a la regulació prevista en l'article 34.3 de la norma esmentada.
Un cop acordada la suspensió o l'ampliació del termini per l'òrgan competent i a sol·licitud del contractista només seran indemnitzables els conceptes que s'estableixen en l'article esmentat, així com les despeses degudament acreditades que s'hagin pogut produir durant la suspensió.
Els contractes dels serveis o assistències vinculats a les obres queden subjectes a la regulació prevista en l'article 34.2 del Reial decret llei 8/2020, de 17 de març.
Un cop acordada l'ampliació o pròrroga del termini per l'òrgan competent, i a sol·licitud del contractista només seran indemnitzables les despeses que s'estableixen en l'article esmentat com a conseqüència del temps perdut amb motiu del COVID-19, degudament acreditades.
6.2 Per garantir el manteniment dels llocs de treball adscrits als contractes esmentats, amb l'objectiu de no afectar amb caràcter general l'activitat econòmica i l'estabilitat dels llocs de treball en el supòsit de suspensió del contracte, el Govern autoritza els òrgans competents a abonar en concepte de pagament a la bestreta i a compte de l'abonament dels danys i perjudicis derivats de la suspensió dels contractes d'obra o l'ampliació o pròrroga del termini dels serveis o assistències vinculats a les obres, un import igual al de la darrera certificació d'obra o factura del contracte de servei o assistència a l'obra.
Aquest pagament en tot cas haurà de garantir els imports corresponents a les despeses salarials del personal adscrit al contracte i no podrà superar el preu final del contracte.
L'import d'aquest pagament a la bestreta que excedís de la quantificació dels danys i perjudicis acreditats pel contractista es deduirà, una vegada aixecada la suspensió del contracte, dels pagaments següents, de forma prorratejada en proporció al termini pendent d'execució del contracte.
6.3 L'acord de suspensió dels contractes d'obra es considera suficient perquè els efectes de la suspensió dels contractes es faci efectiva, sense necessitat d'aixecar acta de suspensió.
En cas que es decideixi aixecar acta de suspensió de l'execució del contracte, es considerarà suficientment motivada amb la referència a aquest Decret llei.
Amb caràcter previ a la suspensió de les obres i mentre duri aquesta suspensió, s'adoptaran per part dels contractistes i de les respectives assistències associades les mesures de seguretat necessàries.
També es podrà aixecar aquesta suspensió en cas que una vegada aquesta hagi estat dictada el Govern o l'òrgan competent considerin que l'actuació ha esdevingut de caràcter bàsic o estratègic.
Es modifica l'apartat 1 de l'article 18 del Decret 203/2015, de 15 de setembre, pel qual es crea la Xarxa de Vigilància Epidemiològica i es regulen els sistemes de notificació de malalties de declaració obligatòria i brots epidèmics, que resta redactat de la manera següent:
"18.1 El Servei d'Urgències de Vigilància Epidemiològica de Catalunya funciona mitjançant un servei de guàrdies que s'assignen, segons un sistema de rotació, als metges i personal d'infermeria adscrit a la Secretaria de Salut Pública."
9.1 Durant els temps que duri el període d'alarma i emergència sanitària, els residus sanitaris generats en hospitals i centres sanitaris procedents de l'activitat assistencial en pacients diagnosticats o sospitosos de patir el Covid19, i que tenen la consideració de residus de risc, Grup III, es segregaran i gestionaran de la manera següent:
a) Els residus tallants, punxants, que continguin líquids biològics i secrecions, s'han de recollir en envasos de 30 i 60 litres i agullers degudament acreditats.
b) La resta de residus procedents de l'atenció sanitària a aquests pacients, com són els equips EPI, materials de cura, gases, sondes, bosses de sèrum buides, tubuladures i altres, s'han de recollir en doble bossa de galga 220, de capacitat fins a 240 litres i amb tancament de seguretat.
9.2 Tots aquets residus es gestionaran tant en el centre sanitari com en el seu transport exterior i el tractament com a residus sanitaris del grup 3 (bio-sanitaris).
Amb caràcter excepcional i transitori, amb la finalitat d'afrontar l'emergència sanitària provocada per la Covid-19 i durant la vigència d'aquest article, es declara d'interès públic que el conjunt del personal sanitari del sistema públic pugui desenvolupar altres activitats públiques sanitàries en els sectors, serveis, empreses públiques, centres i unitats que es preveuen en els punts 1 i 2 de l'Acord GOV/183/2013, de 23 de desembre, prorrogat per l'Acord GOV/185/2019, de 17 de desembre, i consegüentment, esdevé compatible l'exercici d'aquestes activitats públiques.
En aquest cas, no és necessari obtenir l'autorització expressa i formal prèvia a l'exercici de la segona activitat, que serà substituïda per una declaració responsable.
15.1 S'estableix un ajut, en forma de prestació econòmica única, per un import màxim de fins a 2.000 euros, per a les persones físiques que siguin treballadores autònomes en situació d'alta al règim especial del treballadors autònoms de la Seguretat Social, i amb domicili fiscal en un municipi de Catalunya, que figurin com a tals en activitats de les quals s'ha decretat el tancament, d'acord amb el que estableix el Reial decret 463/2020, de 14 de març, i que alhora acreditin una reducció dràstica i involuntària de la seva facturació com a conseqüència dels efectes del coronavirus en la seva activitat econòmica, i no disposin de fons alternatives d'ingressos.
15.2 Per accedir a aquest ajut s'hauran d'acreditar pèrdues econòmiques en el mes de març de 2020, en comparació amb el mateix mes de l'any anterior.
En el cas de persones treballadores autònomes amb una antiguitat al RETA inferior a 1 any, la comparació es farà amb la mitjana dels beneficis mensuals des de l'alta.
15.3 Aquest ajut s'atorgarà pel procediment de concurrència no competitiva fins a l'exhauriment de la partida pressupostària destinada a aquests efectes i serà incompatible amb qualsevol altre ajut, prestació, subsidi o subvenció, públics o privats, destinat a la mateixa finalitat.
15.4 Es faculta el departament competent en matèria de treball autònom per dictar les instruccions administratives oportunes per tal de fer efectiva aquesta prestació.
En cas que el Govern de la Generalitat, el Parlament de Catalunya, el Govern de l'Estat o el Congrés de Diputats estableixi el tancament d'altres tipus d'equipaments públics, centres de treball o activitats públiques que comportin la impossibilitat de l'execució de contractes públics, es faculta els consellers i conselleres del Govern de la Generalitat de Catalunya a dictar les resolucions corresponents de suspensió d'execució dels contractes en els termes establerts en els apartats 2 a 5 de l'article 1.
Les resolucions de suspensió podran afectar també les entitats del sector públic vinculades o dependents dels departaments corresponents.
En cas que per necessitats concretes la suspensió fos parcial cada òrgan de contractació determinarà quines prestacions es continuaran executant.
Així mateix es faculta els consellers i conselleres de la Generalitat i els presidents i presidentes i directors i directores d'organismes i entitats del sector públic a adoptar les mesures necessàries per garantir la tramitació dels pagaments en el cas que es mantingui l'execució dels contractes fins que aquest Decret llei deixi d'estar en vigor i sense perjudici de realitzar posteriorment els tràmits necessaris d'acord amb la legislació vigent.
Els òrgans col·legiats de les entitats locals de Catalunya poden constituir-se, convocar i celebrar sessions, adoptar acords i remetre actes a distància, quan concorrin situacions de força major o de greu risc col·lectiu, catàstrofe i calamitats públiques.
A aquests efectes, la convocatòria de les sessions haurà de motivar la concurrència o manteniment de la situació que justifica excepcionalment que se celebri a distància.
En les sessions que se celebrin a distància, les persones que formin part dels òrgans col·legiats poden trobar-se en diferents llocs, sempre que s'asseguri, per mitjans electrònics, considerant també els telefònics i audiovisuals, la identitat dels membres i de les persones que els supleixen, el contingut de les seves manifestacions i el moment en què aquestes es produeixen, així com la interactivitat i intercomunicació entre elles en temps real i la disponibilitat dels mitjans durant la sessió.
Els mitjans electrònics emprats han de garantir que no es produeixin interferències externes, la seguretat de les persones que hi participen, el manteniment del quòrum de constitució, la llibertat en la participació en els debats i deliberacions, i el secret d'aquestes deliberacions.
Als efectes de garantir el caràcter públic de les sessions s'haurà de preveure la seva difusió per mitjà de qualsevol mecanisme audiovisual o digital.